khistorydata/jeongjo-sjw-relations huggingface dataset:
정조 10년
領敦寧洪樂性箚曰。伏以。一陽載復。時享卜吉。省牲閟宮。克伸聖孝。不任區區歡忭之至。第臣自十年前。重患腰痛以後。或於寒沍之節。勞瘁之餘。每有其漸。而乍發旋止矣。近又復發。兼以挫閃之症。俯仰不得坐臥俱妨。左將右扶。咫尺莫能轉動。却食廢寢。旬日一直叫楚。湯飮灸熨。雜試竝用。屢易其方。迄未收效。亞歲起居之班。已廢常禮。今日陪從之列。末由趨參。忱誠莫伸。義分都虧。而保護重任。緣臣賤疾。尤多瘝曠。伏枕惶蹙。如添一病。玆敢冒籲。伏乞聖明。亟降威罰。治臣闕禮之罪。以警具僚焉。取進止。答曰。省箚。具悉卿懇。愼節豈勝奉慮。未造候班。不足爲引。卿須安心勿辭。加意善攝。三明陪班。亦望觀勢來參。仍傳曰。此批答。遣吏官。傳諭于領敦寧。
정조 10년
丙午十一月初二日辰時。上詣景慕宮。擧動入侍時。行都承旨李崇祜。左承旨權。右承旨李祖承。左副承旨徐龍輔。右副承旨趙衍德。同副承旨朴天衡。記事官金孝建。假注書金祖淳。記注官承膺祚。記事官李相璜。二直提學李秉模。檢校直閣金憙。直閣鄭大容。待敎尹行任。以次侍立訖。上具翼善冠黲袍素玉帶。乘輿出賓陽門。由月覲門。詣景慕宮。入御齋殿。仍詣板位。行再拜禮。仍詣殿內奉審訖。還御齋殿。省牲時至。改具冕服。執圭詣省牲位。省牲如禮。仍詣樽所。省器如禮。還御齋殿。釋冕具初服。仍乘輿出。由協陽門還內。諸臣以次退出。
정조 10년
丙午十一月初二日巳時。上御重熙堂。左副承旨入侍時。左副承旨徐龍輔。假注書金祖淳。記事官尹行任李相璜。以次進伏訖。上曰。提調入侍。賤臣承命出。與藥房提調徐有隣偕入進伏。命書榻敎曰。惠慶宮進服加減歸脾湯。十貼劑入。命讀公事。龍輔讀奏。命書啓目判付及草記批訖。命退。諸臣以次退出。
정조 10년
行都承旨李崇祜病。左承旨權坐。右承旨李祖承坐。左副承旨徐龍輔坐。右副承旨趙衍德坐直。同副承旨朴天衡坐直。注書金孝建仕一員未差。假注書金祖淳仕直。事變假注書未差。
정조 10년
朴天衡。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
徐龍輔啓曰。大司憲執義掌令一員。持平二員俱未差。掌令姜忱疏批未下。監察茶視之意。敢啓。傳曰。知道。
정조 10년
以文禧廟冬享祭獻官單子。傳于李祖承曰。初六日。卽毓祥宮生辰日也。仰體先朝年年行禮之聖意。依近年例。欲爲展拜際。見冬享別單。享日在是日云。初五日詣慶熙宮親臨。翌日。往詣毓祥宮展拜。該房知悉。
정조 10년
傳于權曰。禮房承旨入侍。
정조 10년
以濟州牧使狀啓。旌義縣監。限麥秋仍任。令該曹稟處事。傳于朴天衡曰。依狀請施行事。回諭。
정조 10년
事變假注書李德鉉改差。代李鼎秉爲事變假注書。
정조 10년
以禮曹。文禧廟冬享祭親臨節目。傳于朴天衡曰。百官隨駕置之。依頃日例擧行節目。更爲磨鍊。
정조 10년
以忠淸監司金光默。道內奴婢十年一次推刷宣頭案。今年爲始。修正上送政院事狀啓。傳于朴天衡曰。刷奴之不付刷官屬之營邑。卽予初元法令。況今年。卽刷定年限也。査充査頉之際。積弊痼瘼。一洗前日之習。果然有霑彼之實惠。則固善矣。萬有一監司。只諉守宰。守宰一任下吏。討索依舊。侵虐反甚。哀彼無告。茹冤無已時。其可曰國有法乎。向因鏡城倅事。似或猶有願復刷官之說。以此反隅。他道列邑。安保其必無是也。適見錦伯宣頭案上送狀本。有此敷示。卽令廟堂。嚴飭諸道方伯。俾各竭心細探。如有一毫襲謬之事。一一釐革。該守令狀聞論罪。從後亦欲抽栍考察於繡衣按廉之行。此時現發。罪在道臣。懲一之擧。豈或容貸。竝以此意。措辭行會。
정조 10년
朴天衡。以兵曹言啓曰。今十一月初五日。大駕詣慶熙宮。文禧廟冬享祭親臨時。及初六日詣毓祥宮展拜時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。以慶熙宮入直軍。爲先後廂。訓將都領。禁軍。亦以入直軍擧行。局出身及有廳軍入直。置之。留陣亦爲置之。
정조 10년
朴天衡。以兵曹言啓曰。禁軍來丁未春夏等都試。政府及本曹。連因有故。不得設行。今已過時矣。在前如此之時。有仍停都試代行祿試射之例。今亦依此擧行。何如。傳曰。允。
정조 10년
朴天衡。以濬川司言啓曰。本司都廳閔永喆。瓜滿。代以御營廳千摠梁塤差下。使之察任。何如。傳曰。允。
정조 10년
左參贊李命植疏曰。伏以。臣犬馬之齒。已迫七旬。老而不死。尙寄朝端。忽遭無倫叵測至凶絶悖之說。身名汚衊。蹤跡窮蹙。滿心悲憤。不容一日自立於世。惟我殿下。傷憐之庇覆之。前後恩敎。反復諄摯。再解本職。開其進身之路。半夜留門。荐下入侍之命。以臣情地。何敢爲唐突趨膺之計。而直以聖恩隆厚。宜伸叩謝之忱。微懇悉暴。冀遂斥退之請。他不暇顧。冒昧登筵。敢以滓穢之賤。獲近日月之光。其情雖慽。其罪實大。感淚被面。惶汗霑背。自此以後。庶乎職名不至更縻。危喘獲守本分矣。三宰除旨。遽下於翌日。臣誠惝怳失圖。莫省所以。承命已過一念。其間連違召牌。在臣分義。宜卽控免而亦有所惶畏不敢者。汔今虛縻。尤增兢惕。噫。指盜爲盜。則盜之人。惡之固也。至於反而指之者。謂爾是盜也云。則古今天下。寧有如許乖常背理之事乎。其言雖不足辨詰。而不幸臣適丁其鋒。殆同蛇蝎之觸體。梟鴟之啄肌。傷痛崩迫。疚心疾首。晝而忘食。夜而忘寢。愈久而愈不能定。此莫非臣不早斂退。尙今蹲冒。取怨最深挑禍益急之致。嘻。其甚矣。臣之爲魚爲肉。亦已久矣。苟非我聖上至仁至明。天地於臣。父母於臣。臣何以得有今日乎。伏惟聖上。旣嘗俯諒而曲庇。得以全保於前矣。何靳鐫免而屛退。不思卒惠於後乎。玆不得不冒入文字。申控衷懇。伏乞亟賜重勘。仍汰朝籍。以爲避遠駴機。苟延殘命之地。臨疏悲咽。言不知裁。答曰。省疏具悉。前席丁寧之諭。何不承當。卿其勿辭行公。
정조 10년
丙午十一月初三日巳時。上御重熙堂。禮房承旨入侍時。左副承旨徐龍輔。記事官金孝建尹行任李相璜。以次進伏訖。上命相璜。馳詣景慕宮。祭享後修掃潔與否。自外摘奸以來。相璜承命先出。命讀公事訖。命退。承史以次出。
정조 10년
行都承旨李聖圭齋宿。左承旨權齋直。右承旨徐龍輔齋直。左副承旨趙衍德齋宿。右副承旨李敬一齋宿。同副承旨洪義榮病。注書金孝建齋宿一員未差。假注書金祖淳齋直。事變假注書高克忠仕。
정조 10년
徐龍輔啓曰。卽者檢閱李崑秀。以其親病。陳疏經出。原疏以齋日。纔已退却矣。所當直捧禁推傳旨。而此與無端經出有異。推考警責。何如。傳曰。允。
정조 10년
徐龍輔啓曰。大司憲執義掌令一員。持平二員俱未差。掌令姜忱疏批未下。監察茶時之意。敢啓。傳曰。知道。
정조 10년
徐龍輔啓曰。今日齋宿承旨。不可不備員。而都承旨李崇祜。不爲仕進。所當牌招。拘於廳規。不得請牌。何以爲之。敢稟。傳曰。許遞。前望單子入之。
정조 10년
徐龍輔啓曰。今日齋宿承旨當爲備員。新除授都承旨李秉模。所當牌招。而拘於廳規。不得請牌。何以爲之。敢稟。傳曰。牌招。
정조 10년
傳于徐龍輔曰。當該承旨推考。
정조 10년
承旨前望單子入之。李聖圭李敬一洪義榮落點。
정조 10년
權啓曰。今日齋宿。承旨不可不備員。右副承旨李敬一。牌招。都承旨李聖圭所當牌招。而拘於廳規。不得請牌。何以爲之。敢稟。傳曰。允。牌招。
정조 10년
權啓曰。新除授承旨洪義榮。方在被謫蒙放中。何以爲之。敢稟。傳曰。蕩滌敍用。
정조 10년
李敬一啓曰。新除授同副承旨洪義榮。旣有蕩滌敍用之命。卽爲牌招齋宿何如。傳曰。允。
정조 10년
以同副承旨洪義榮牌不進罷職傳旨。傳于趙衍德曰。焉敢處義乎。此傳旨勿施。使之入來齋宿。
정조 10년
李聖圭啓曰。明日擧動時。王大妃殿惠慶宮問安。何承旨進去乎。敢稟。傳曰。同副承旨進去。
정조 10년
權啓曰。藝文提學兪彦鎬牌不進推考傳旨。今方捧入。而祭文製進。一時爲急。如是違牌。事甚未安。更卽牌招。何如。傳曰。允。若此則。一遭情外之彈。皆爲許久自引乎。原傳旨勿施。仍以前牌申飭行公。違牌勿爲呼望。
정조 10년
權啓曰。藝文提學兪彦鎬。謂有情勢。懸牌闕外。無意膺命。事體所在。誠極未安。推考警責。何如。傳曰。祭文製進。不可踰日。嚴飭斯速撰進。
정조 10년
吏曹口傳政事。以李𡊠爲分內局提調。
정조 10년
李鼎秉在外。代以高克忠爲事變假注書。
정조 10년
趙衍德啓曰。副校理姜彝正。副修撰尹光普。下諭後過限不上來。依定式。禁推傳旨。捧入之意。敢啓。傳曰。知道。
정조 10년
濟州防禦使狀啓。九月朔所封烏賊魚。以搥鰒代封。惶恐待罪事。傳于徐龍輔曰。勿待罪事。回諭。
정조 10년
洪義榮。以兵曹言啓曰。本曹正郞洪克浩。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 10년
洪義榮。以兵曹言啓曰。今此慶熙宮經宿時。內外各處入直巡邏等節。依時御所例擧行。而局出身有廳軍等。勿爲入直事。分付。何如。傳曰。允。
정조 10년
李敬一。以訓鍊都監言啓曰。今十一月初五日。慶熙宮擧動時。興化門元內入兩處入直軍二百名。將官率領。挾輦侍衛。北一營馬兵五十名。西營步軍五十名。新營標下軍四十名。各其將官率領赴陣。解嚴後。竝仍爲入直。巡邏等節。依例擧行。而集賢門入直軍三十名。依定式待標信。折半出直。還宮後。依前入直之意。敢啓。傳曰。知道。
정조 10년
徐龍輔。以訓鍊都監言啓曰。今十一月初六日。毓祥宮擧動時。興化門元內入兩處入直軍二百名。將官率領。挾輦侍衛。北一營入直馬兵五十名。西營步軍五十名。新營標下軍四十名。竝待標信出直。各其將官。率領赴陣。還宮後。撤罷之意。敢啓。傳曰。知道。
정조 10년
趙衍德。以御營廳言啓曰。今此慶熙宮經宿時。內外各處入直巡邏等節。依時御所例擧行事。自兵曹。草記允下矣。本廳北二營入直中。哨軍一哨內。五十名除出。哨官一員。率領依集春營例。入直于東營。其餘六十一名及別破陣六名。千摠一員。把摠一員。哨官一員。率領入直。宮墻外巡邏等節。依例擧行。騎士二十五人。該番將率領入直之意。敢啓。傳曰。知道。
정조 10년
領議政金致仁。左議政李福源。右議政金熤箚曰。伏以。一陽初生。萬品將新。文禧廟親享之命。寔出於我聖上撫時增悼。臨奠伸懷之至意。而數日來。風寒陡嚴。入冬以後。最爲酷烈。閭巷間。亦多輪行感氣。此時侵早動駕。經宿將事。實有乖於聖人愼疾之義。奚止臣民之焦迫。恐貽殿宮之憂念。情理雖切。保護爲重。耿耿下忱。敢此聯陳。伏乞聖上。俯諒愚悃。亟寢成命。不勝萬幸。取進止。答曰。省箚。具悉卿等之懇。豈必親祭而再明。當有展拜之擧也。卿等諒之。仍傳曰。此批答。遣史官。傳諭于諸大臣。
정조 10년
副應敎趙弘鎭。校理金啓洛。副修撰李庚運等箚曰。伏以。流光迅駛。文禧廟冬享奄屆。躬裸有命。啓蹕隔宵。仰惟我殿下。止慈之慟。撫時冞新。第今至後凝沍。一直凜烈。冒寒勞動。旣非保嗇之道。侵曉將事。易致傷損之節。而伏況觸境疚懷。任情過哀。則臣等之區區憂慮。尤當如何。聚首齊憫。略控愚忱。伏乞聖明。亟加深思。特寢成命。仍令替攝焉。取進止。省箚具悉。大臣批。已言之矣。
정조 10년
丙午十一月初四日辰時。上御重熙堂。左承旨入侍時。左承旨權。假注書金祖淳。記事官尹行任李相璜。以次進伏訖。命書傳敎曰。明日動駕時。雲寶劍宣傳官外。皆以入直磨鍊。副輦置之事。分付。又命書榻敎曰。明日出宮門路。以協陽門爲之。命讀公事。讀奏。命書判付訖。命退。承史以次退出。
정조 10년
丙午十一月初四日巳時。上御重熙堂。右承旨入侍時。右承旨李祖承。假注書金祖淳。記事官尹行任李相璜。以次進伏訖。上曰。禮房承旨入侍。出榻敎賤臣承命出。與左副承旨徐龍輔偕入進伏。上曰。下番馳往毓祥宮。摘奸以來。相璜承命出去。命書傳敎曰。都承旨職務相妨。許遞。右承旨同副承旨。亦爲許遞。前望單子入之。龍輔曰。文禧廟冬享祭。旣有親臨之命。祭文當令文任。更爲製進。而今秋仲朔祭親行時。以前啓下祭文用之。故今番亦不得遽然請牌矣。初啓下。乃是攝享祭文。則今於親行之時。恐不當以此用之。藝文提學兪彦鎬。卽爲牌招製進。此後亦爲定式施行。何如。上曰。依爲之。出擧條仍命書榻敎曰。藝文提學兪彦祜。牌招。命退。諸臣以次退出。
정조 10년
丙午十一月初四日未時。上御重熙堂。右副承旨入侍時。右副承旨趙衍德。記事官金孝建李崑秀李相璜。以次進伏訖。上曰。藝文提學更爲牌招事。分付。賤臣承命出傳。命書傳敎曰。左承旨許遞。前望單子入之。命退。諸臣以次出。
정조 10년
行都承旨李聖圭齋宿。左承旨權齋直。右承旨徐龍輔齋宿。左副承旨趙衍德齋直。右副承旨李敬一齋宿。同副承旨未差。注書金孝建齋宿一員未差。假注書金祖淳齋直。事變假注書高克忠守宮直。
정조 10년
徐龍輔啓曰。藝文提學兪彦鎬。懸牌闕外。已至經宿。莫重祭文。終不製進。揆以事體。誠甚未安。從重推考。何如。傳曰。各別嚴飭。動駕前製進。
정조 10년
權啓曰。大司憲執義掌令一員。持平二員俱未差。掌令姜忱。疏批未下。監察茶時之意。敢啓。傳曰。知道。
정조 10년
權啓曰。司僕寺內乘來言。捲簾毛帳取稟之意。敢啓。傳曰。捲三面。
정조 10년
權啓曰。備邊司郞廳來言。今日賓廳日次。而以動駕相値。不得來會云矣。敢啓。傳曰。知道。
정조 10년
兵曹口傳政事。副司直單洪義榮。
정조 10년
趙衍德啓曰。臣以王大妃殿惠慶宮問安。下直進去之意。敢啓。傳曰。知道。
정조 10년
權。以兵曹言啓曰。右邊捕盜大將趙圭鎭。以禁軍別將。今方別入直矣。左邊捕盜大將李漢昌。姑令兼察。何如。傳曰。允。
정조 10년
徐龍輔啓曰。因兵曹草記。右邊捕盜大將趙圭鎭。以禁軍別將。今方別入直矣。左邊捕盜大將李漢昌。姑令兼察事。允下矣。左邊捕盜大將李漢昌。卽爲牌招。聽傳敎之地。何如。傳曰。允。
정조 10년
傳于李聖圭曰。禮房承旨入侍。
정조 10년
李聖圭啓曰。明日王大妃殿惠慶宮問安。何承旨進去乎。敢稟。傳曰。左承旨進去。
정조 10년
傳于徐龍輔曰。都承旨左承旨入侍。
정조 10년
以尹光普囚單子。傳于權曰。放。
정조 10년
領敦寧府事洪樂性箚曰。伏以。日月迅駛。魂宮冬享隔夜。親臨有命。仰惟聖懷疚傷。益復如新。區區悲慮。曷有其極。第時當凝沍。寒威陡劇。連日不解。轉益觱發。此時聖體。調𧅰益宜加愼。則文禧廟親祭。雖出於止慈之慟。毓祥宮展拜。雖係於追先之孝。而侵晨將事。鎭日動駕之際。易致風寒之感傷。實有乖於大聖人節宣之方。臣於此。伏不勝憂慮萬萬。臣職忝保𧅰。固當趨叩九閽。仰暴愚忱。以請成命之收還。而近患腰痛。乘寒添劇。疾病所拘。旣不得轉動。衷情所激。亦不得按住。玆敢短箚仰煩。伏乞聖明。念至哀之可節。思達孝之所在。亟寢動駕之命。務盡保嗇之道。千萬顒祝之至。取進止。答曰。省箚具悉卿懇。寒意稍解。不至有觸冒之慮矣。卿之未簉陪班。豈必過引。安心勿辭。仍傳曰。此批答。遣史官。傳諭于領敦寧。
정조 10년
同敦寧宋載經疏曰。伏以。皇穹降割。前星奄晦。日月不居。玄隧永閟。仰惟聖懷止慈。何以堪勝。八域含生之倫。普切冤酷之忱。而夙宵顒祝。猶在彌月之慶矣。天不悔禍。今又失其望矣。臣跧伏田廬。繼聞此報。撫膺長號。只欲無生而已。仍伏念臣自陷大僇。久逭威殛。杜門咋指。恭俟嚴誅者。今已三歲于玆。感恩數之曠絶。則暗淚自墜。怵已孽之深重。則中腸常沸。自分擯廢之蹤。永無酬效之望矣。不意前冬恩諭渙宣。至勤匪怒之敎。特除繼降。俾開自新之路。嗚呼。衆皆讎疾。而聖明獨察本心之無他。世方錮棄。而聖明獨軫舊物之不遺。臣一倍震越。北望頓顙。尙不禁淸血之交逬。今又千萬夢外。敦府新命。遽下於席藁訟愆之中。噫。臣之辜恩僨事之罪。可勝言哉。迷滯謬盩。觸處顚妄。而顧其愚衷。則亶出於對揚聖意。和協朝象。徒知振淹之爲先務。不念徑情之爲自誤。畢竟忱誠未孚而罪戾隨至。調柔莫諧。而疑訕交萃。自不免拂公議壊世道之歸。臣每念及此。怛然自痛。前後聲罪之章。或涉情外。然其信心直行之失。無所逃於淵鑑之洞燭。十行恩綸。辭旨諄複。分析其心跡之間。劈劃其情罪之際。責勵之嚴而咎衊自晣。收錄之勤而眷遇愈摯。雖慈父之鐫惡子。嚴師之誨迷弟。無以加之。臣至今莊誦。如針箚病。如盆得照。噫。殿下於臣。終始靡替。至此之極。臣雖卽日滅死。亦可以含榮於泉下矣。聖恩崇厚。天地無極。此生此世。何以報答其萬一。戀主之心。犬馬猶然。臣亦人之類耳。豈獨無根性之恒彝哉。在臣叩謝之義。惟當趨膺之不暇。而顧其罪累至重。刑章未加之前。卽臣泥首竢勘之日也。至於官職去就。初非可議。恩除之下。不敢遽上文字。自同無故之人。跼天蹙地。恭俟譴免而已。今則時日稍久。亦不敢一向自阻。以增罪戾。今始冒死哀籲。縣道封章。伏乞聖明。曲賜矜察。亟治臣罪。永刊朝籍。以靖私分焉。答曰。省疏具悉。無難進之情勢。卿其勿辭。上來行公。
정조 10년
丙午十一月初五日辰時。上詣慶熙宮。擧動入侍時。行都承旨李聖圭。左承旨權。右承旨徐龍輔。左副承旨趙衍德。右副承旨朴天行。記事官金孝建。假注書金祖淳。記注官金健修。記事官李相璜。二直提學李秉模。檢校直閣徐鼎修。待敎尹行任。以次侍立訖。上御翼善冠白圓領袍烏犀帶。乘輿出協陽門。命書傳敎曰。侍衛軍兵毛具。藥房都提調洪樂性。調提徐有隣進前曰。天氣頗冷。早朝勞動。聖體。若何。上曰。一樣矣。曰。同副承旨。俄以緣故出去。而卽今動駕之時。承旨不得備員。何以爲之乎。上曰。何故出去耶。曰。與朴天行。有私嫌云矣。上曰。同副承旨許遞。前望單子入之。待下批牌招察任。上降輿乘輦。上曰。藝文提學。催促入來。上曰。方駐輦。欲待藝文提學入來後進發。各別催促。孝建承命出傳。奏曰。藝文提學以爲。雖被重勘。決不敢入來云矣。上曰。許久遲待。終不入來。寧有如許事體。各別催促。命書傳敎曰。經宵懸牌。已至出宮。而祭文尙不撰進。不得傳香。豈有如許事體。況銓任已遞。辭疏承批。然又如是違傲。揆以分義。尤萬萬寒心。藝文提學兪彦鎬爲先從重推考。駐輦之時。尤焉敢乃爾。設有弘文提學。決無代行之理。藝文提學本職許遞口傳付軍職。上曰。如是而尙不欲膺命乎。各別嚴飭。入來製進。命進發。出敦化門。上曰。前承旨洪義榮口傳付軍職。命書傳敎曰。本職許遞。曲諒極矣。路上申飭。不啻丁寧。而如是逡巡。大關國綱。分義更加各別嚴飭。斯速撰進。其在事體。違慢之失。終不可無警。藝文提學兪彦鎬。事過後。下義禁府推考。駕至慶熙宮。降輦乘輿。詣魂宮。上改具祭服。哭畢。上還內。諸臣以次退出。
정조 10년
丙午十一月初五日四更一點。上親行文禧廟冬享大祭入侍時。行都承旨李聖圭。左承旨權。右承旨徐龍輔。左副承旨趙衍德。右副承旨李敬一。記注官承膺祚金健修。記事官尹行任李相璜。二直提學李秉模。檢校直閣徐鼎修金載瓚。直閣鄭大容等。以次侍立訖。上具衰服。詣廟內。命入外辦。親祭時至。行祭如禮。詳見儀註上還御齋殿。命都承旨入侍時。諸臣在泰寧門外易服。聖圭等不待史官。直爲入對。賤臣始乃知入侍命下。與下番翰林李相璜。追入。上曰。上翰上注。爲易服出去。汝等何處去之。今始入來乎。命書傳敎曰。擧行萬萬駭然。禮房承旨徐龍輔罷職。命書榻敎曰。當該諸承旨竝遞差。上曰。今日參班人中。沈豐之徐鼎修洪義榮。承旨落點。卽爲出牌。豐之等。承命入侍。聖圭等皆退出。命書榻敎曰。當該史官。竝拿處。命書榻敎曰。承旨前望單子入之。待下批牌招察任。命書榻敎曰。明日毓祥宮展拜時。百官行禮置之。仍命退。諸臣退出。上還內。命都承旨左承旨藥房提調入侍。行都承旨沈豐之。左承旨徐鼎修。記注官承膺祚。記事官尹行任。及賤臣入伏。命書傳敎曰。新除授承旨李集斗。差祭云。元望筒勿施。前望單子入之。待下批牌招察任。上曰。藥房提調。何不入來乎。鼎修曰。在藥房故。未入來矣。上曰。注書出去。與之偕入。賤臣承命出。與藥房提調徐有隣偕入進伏。命書榻敎曰。明日出宮門路。以崇賢門爲之。以藝文提學兪彦鎬。禁推傳旨。命書傳敎曰。不過申飭。禁推分揀。旣有祭文撰進後曲諒之敎。藝文提學許遞。上覽史官拿處傳旨。敎賤臣曰。金孝建置之。傳旨更爲書入。汝則退去。賤臣承命出傳。命書榻敎曰。承旨及兵曹堂上未差之代。前望單子入之。待下批牌招察任。命退。諸臣以次退出。
정조 10년
行都承旨沈豐之坐。行左承旨李在學坐。右承旨李亨元坐直。左副承旨徐鼎修坐。右副承旨洪義榮坐。同副承旨李東郁坐直。注書金孝建仕一員未差。假注書金祖淳仕直。事變假注書高克忠仕。
정조 10년
文禧廟冬享大祭罷後。奎章閣政院玉堂藥房奉慰問安。答曰。知道。
정조 10년
入齋室後。奎章閣政院玉堂藥房口傳問安。答曰。知道。經宿後。奎章閣政院玉堂藥房朝廷二品以上六曹堂上口傳問安。答曰。知道。王大妃殿惠慶宮。遣承旨問安。答曰。知道。大駕詣毓祥宮。入齋室後。奎章閣政院玉堂藥房口傳問安。答曰。知道。酌獻禮罷後。奎章閣政院玉堂藥房口傳問安。答曰。知道。詣延祜宮。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房朝廷二品以上六曹堂上口傳問安。答曰。知道。
정조 10년
承旨前望單子入之。沈豐之徐鼎修洪義榮李頤祥李集斗李東郁落點。
정조 10년
承旨前望單子入之。李在學李亨元落點。
정조 10년
兵曹參議前望單子入之。李頤祥落點。
정조 10년
李在學啓曰。大司憲執義掌令一員。持平二員俱未差。掌令姜忱疏批未下。監察茶時之意。敢啓。傳曰。知道。
정조 10년
沈豐之啓曰。今日王大妃殿惠慶宮問安。何承旨進去乎。敢稟。傳曰。同副承旨進去。
정조 10년
李東郁啓曰。臣以王大妃殿惠慶宮問安。進去。下直之意。敢啓。傳曰。知道。
정조 10년
兩司前望單子入之。大司憲李度默。執義宋銓。掌令李庚運。持平朴載淳高宅謙。司諫許晊。獻納趙濟魯。正言成種仁金履成落點。
정조 10년
沈豐之啓曰。新除授司諫院正言成種仁。方在削版中。何以爲之。敢稟。傳曰。給牒敍用。
정조 10년
金祖淳拿處。代以朴蓍壽爲假注書。
정조 10년
沈豐之啓曰。假注書金祖淳。仍察廳任。何如。傳曰。允。
정조 10년
李東郁啓曰。檢閱李相璜。旣有放送之命。卽爲牌招入直。何如。傳曰。允。
정조 10년
李亨元。以奎章閣守宮檢校直閣意啓曰。夜間闕內諸處。無事之意。敢啓。傳曰。知道。
정조 10년
李在學。以兵曹言啓曰。依下敎侍衛禁軍及壯勇衛武藝別監內吹兼內吹等處。設粥分饋之意。敢啓。傳曰。知道。
정조 10년
李在學。以訓鍊都監言啓曰。依下敎。挾輦軍兼內吹別技軍壯勇衛廳兒旗手武藝廳雨具直等處。設粥分饋之意。敢啓。傳曰。知道。
정조 10년
李東郁。以義禁府言啓曰。日寒如此。時囚竝放送後。草記事。命下矣。時囚罪人李顯秀李相璜金祖淳等。竝放送之意。敢啓。傳曰。知道。
정조 10년
洪義榮。以義禁府言啓曰。弘文館副校理姜彝正推考事。傳旨啓下矣。姜彝正。下去忠淸道公山地云。依例發遣府羅將。拿來。何如。傳曰。分揀。
정조 10년
李東郁。以義禁府言啓曰。濟州牧使李命俊。啓本內。濟州前判官金再郁。大靜前縣監朴尙春等。令該府。照律勘處事。啓下矣。金再郁朴尙春等。今方待命。卽爲拿囚之意。敢啓。傳曰。保放後。開坐時捧供。
정조 10년
李東郁。以刑曹言啓曰。日寒如此。時囚竝放送後。草記事。命下矣。時囚中關係重者外。輕囚罪人余尙文奴金乭金昌麗朴興得等四名。竝卽放送。其中李景春李世同等兩漢。以買得僞紅牌。假稱出身。罪姑未究覈。不得放釋之意。敢啓。傳曰。知道。
정조 10년
文禧廟冬享祭親行時。祭報府。亞獻官右議政金熤。終獻官鶴林君焴。贊禮禮曹判書徐有隣。典祀官奉常判官沈銖。執禮應敎趙弘鎭。執尊直閣鄭大容。大祝待敎尹行任。祝史副修撰李庚運。齋郞副司果李書九。爵洗位禮曹佐郞李得休。兵曹佐郞李益洙。亞終獻盥洗位典籍吳大坤。贊者引儀任藗崔慶鎭。謁者兼引儀李持淳鄭桓。贊引假引儀李孝達許㬘。祭監監察柳光澺金麟淳。
정조 10년
行都承旨沈豐之坐。行左承旨李在學坐直。右承旨李亨元坐。左副承旨徐鼎修坐。右副承旨洪義榮坐。同副承旨李東郁坐直。注書金孝建仕一員未差。假注書金祖淳仕直。事變假注書高克忠仕。
정조 10년
藥房提調徐有隣。行都承旨沈豐之啓曰。侵早動駕。離次經宿。享事親行於臨廟。聖慕聿追於拜宮。伏未審夜間。聖體。若何。寒威陡劇。勞動疚懷之餘。不瑕有損節。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不勝區區伏慮。敢來問安。竝此仰稟。傳曰。知道。
정조 10년
李在學啓曰。左副承旨徐鼎修。今日不爲仕進。卽爲牌招。何如。傳曰。允。
정조 10년
李在學啓曰。合辭方張之時。連日闕啓。事甚未安。新除授兩司諸臺。竝卽牌招。何如。傳曰。允。
정조 10년
李亨元。以內醫院提調意啓曰。副提調徐鼎修。今日問安。不爲進參。卽爲牌招。何如。傳曰。允。
정조 10년
以執義宋銓。獻納趙濟魯。正言成種仁金履成牌不進罷職傳旨。傳于李東郁曰。只推。
정조 10년
以副修撰尹光普牌不進罷職傳旨。傳于李東郁曰。只推。
정조 10년
傳于李東郁曰。左承旨入侍。
정조 10년
李亨元。以弘文館言啓曰。本館下番闕直。事甚未安。副修撰尹光普。旣已帶職蒙宥。卽爲牌招入直。何如。傳曰。允。
정조 10년
李亨元。以刑曹言啓曰。當該司謁。令攸司科治事。命下矣。司謁李孝得。係是出身。移義禁府處之。何如。傳曰。然則科治事。闕下待令。
정조 10년
李東郁。以刑曹言啓曰。昨日動駕時。中部居冶匠李春世等。擊錚於衛外。故取考其原情。則以爲與雜鐵廛人。以亂廛事。起訟於京兆。有所稱冤云矣。此等微細之事。不過京兆及平市處決之事。而乃敢呼訴於動駕之前。猥屑莫甚。原情勿施。狀頭。照律嚴勘。以懲其瀆擾之罪。本事旣係亂廛。令平市署。從公決給。何如。傳曰。民習不古。似此猥越之事。愈往愈甚。此蓋有司不能以其法決處。以啓頑民無嚴之心。狀頭。卿其照法嚴治。以懲日後。仍以此意嚴飭該府該署。無論此事他事。從公決給。俾無稱冤之弊可也。
정조 10년
李東郁。以刑曹言啓曰。再昨日動駕時。黃海道平山居閔召史。擊錚於衛外。故取考其原情。則以其夫李次望。干犯殺獄事。縷縷稱冤。乞令明査云矣。此獄昨冬。因朴女娚龍海之擊錚。行査本道。自本曹。覆啓以入。而判付未下之前。李次望。縱妻呼籲。故伊時本曹草記。請其勿施。而批旨內。雖曰四件內事。査啓姑未判下。獄情亦未究竟。焉敢如是呼籲。所當嚴刑定配。事屬爲夫。今番十分參恕。亦不可白放。今日內。別定驛子。押令下送本地方可也事。傳敎。則在渠道理。固當懲畏縮伏。而不待處分之下。又此瀆擾之狀。放恣無憚。莫此爲甚。不可以女人之愚頑。屢加容恕。原情勿施。閔召史嚴刑定配。何如。傳曰。本獄之疑晦。自有獄案以後所未有。閱歲考閱。尙不判下。則一籲再籲。焉敢若是猥濫。不可以事關爲未置之。分付道臣。各別嚴刑懲礪。可也。
정조 10년
丙午十一月初七日巳時。上御重熙堂。藥房入診入侍時。藥房提調徐有隣。副提調沈豐之。記事官金孝建尹行任李相璜。以次進伏訖。有隣曰。夜間聖體。若何。上曰。一樣矣。有隣曰。醫官待令。使之入診。何如。上曰。置之。可也。命退。諸臣以次出。
정조 10년
丙午十一月初七日午時。上御重熙堂。禮房承旨入侍時。左副承旨徐鼎修。假注書金祖淳。記事官李崑秀尹行任。以次進伏訖。命書傳敎曰。自有定式。前已申飭。而又復闕參。極爲慢忽。當該入侍承旨閣臣。從重推考。此後勿論診筵及承候入侍持公事入侍。座目單子。無或經先書入。以致不備之擧。入侍命下之後。藥院若能趁卽知委。則豈有未及之事。提調亦爲推考。首醫。亦令本院科治。命退。諸臣以次退出。
정조 10년
行都承旨李崇祐未肅拜。行左承旨金憙內閣直。行右承旨黃昇源未肅拜。左副承旨趙尙鎭牌不進。右副承旨洪仁浩坐直。同副承旨趙衍德坐直。注書金孝建仕直一員未差。假注書金祖淳仕。事變假注書高克忠仕。
정조 10년
承旨前望單子入之。金憙洪仁浩趙衍德落點。
정조 10년
傳于洪仁浩曰。禮曹判書入侍。
정조 10년
洪仁浩啓曰。合辭方張之時。諫院無詣臺之員。事甚未安。除在外外。未肅拜人員。竝卽牌招。何如。傳曰。允。
정조 10년
洪仁浩啓曰。來十一日。朝參日次矣。敢稟。傳曰。停。
정조 10년
洪仁浩啓曰。來十一日。輪對日次矣。敢稟。傳曰。爲之。
정조 10년
傳于洪仁浩曰。右承旨右副承旨同副承旨入侍。
정조 10년
傳于洪仁浩曰。都承旨牌招。
정조 10년
傳于趙衍德曰。承旨房仍。
정조 10년
傳于洪仁浩曰。右副承旨入侍。
정조 10년
傳于洪仁浩曰。式年孝烈抄啓。一依署經例。就議大臣後。入侍裁決。謹遵先朝受敎爲之。而今年則春初抄啓之後。間因事故。尙今留中。而不可踰此歲。近日極寒。有難終日登筵稟處。元別單。還下禮堂。就議領相家。分等之中。如有可以附陳意見者。以大臣意。自本曹草記事。分付。
정조 10년
趙衍德。以弘文館言啓曰。本館下番。姑降入直。事甚未安。副修撰尹光普。旣有只推之命。卽爲牌招入直。何如。傳曰。允。
정조 10년
洪仁浩。以弘文館言啓曰。本館下番闕直。事甚未安。副應敎趙弘鎭。卽爲牌招。以爲姑降入直之地。何如。傳曰。允。
정조 10년
洪仁浩。以禮曹言啓曰。因衿川幼學宋學孫上言。以依前置之之意。覆啓矣。判付內更考其時別單。論理草記可也事。批下矣。取考癸卯正月所下京畿監司李亨逵孝烈抄啓狀本。則衿川縣故士人宋秀誨。孝行世趾其美。幼時。遊戱傷手。輒泣曰。受之父母。不復遊戱。及長服力田畝。備極甘毳。母患乳瘇。吮瘡痊合。父病浮脹。嘗糞甛苦。逮丁父憂。廬墓三年。幾乎滅性。事其偏母。怡愉膝下。晷刻不離。三十載如一日。及其見背。晝宵侍殯。喀血不已。人或寬慰。則輒泣曰。吾生者母存也。母今不幸。吾何生爲。溢米稀粥。日再强進。竟以羸毁。不勝喪焉。鄕中士民。聞其歿。莫不揮涕。名其居曰孝子村。其實蹟。備載於邑誌。至今傳誦云。而同年二月二十三日。本曹堂上。與大臣諸承旨。持別單及見拔諸人狀單入侍。分等時。入於置之中矣。其後甲辰秋。又因宋學孫上言。令本道査實。而其時本曹判書臣鄭昌順。以道啓邑報。雖有可據。以子呼籲。跡涉干恩。今姑置之之意。覆啓蒙允。故今番亦以依前置之事。覆啓。而宋秀誨父病而嘗糞。母疾而吮瘡。其居喪也。泣血侍墓。至於不勝喪。其孝行。可謂卓異矣。在朝家樹風勵世之道。施以旌褒之典。恐無不可。而初旣置之於癸卯入侍分等之時。末又見阻於甲辰査實覆啓之日。臣曹不敢擅便。上裁。何如。傳曰。旌閭。可也。
정조 10년
洪仁浩。以禮曹言啓曰。因開城府留守尹塾。孝烈人開錄狀啓。傳曰。適値式年。依他道例分類。別單以聞事。啓下矣。依定式臣允明。與參判臣李文源。參議臣洪秉纘。相議分類。報于議政府。如署經之例後。別單以入之意。敢啓。傳曰。知道。
정조 10년
洪仁浩。以禮曹言啓曰。京外孝烈人。自癸卯至乙巳。合爲五十人矣。依前定式。臣履素。與參判臣尹蓍東。參議臣鄭東浚。齊會相議。竝爲分等。報于議政府。如署經之例後。各爲別單以入。而其中北部故學生劉益曄妻玄氏。則癸卯年孝烈狀單。入侍分等時。有更考前例稟處之敎矣。取考原單。則玄氏。知其夫病篤無可奈何。潛入房中。先爲飮毒溘然。事異常情。故溯考前例。則在前如此之人。皆以旌閭分等矣。今亦抄入於旌閭秩之意。敢啓。傳曰。知道。
정조 10년
洪仁浩。以禮曹言啓曰。觀此京畿監司徐有防孝烈人開錄狀啓。則其中豐德故士人李元耉。初以金元耉書之。中間又以李元耉書之。故招致該營營吏。詳考其該府所報。則李元耉的實。故別單中。以李元耉書入。而莫重奏御文字。有此姓名之誤書者。極爲未安。該道道臣。推考警責。何如。傳曰。允。
정조 10년
洪仁浩。以禮曹言啓曰。因漢城府主簿李集明所懷。上曰。諸道孝烈抄啓。亦爲隨到隨啓。俾無稽滯事。命下矣。京畿監司徐有防。忠淸前監司李得臣。孝烈人開錄狀啓。依定式。臣在協。與參判臣金思穆。參議臣朴天衡。相議分等。報于議政府。如署經之例後。各爲別單以入。而漢城府報來呈單及今番上言。更考秩。亦爲同議抄出。署經政府後。一體分等。別單以入之意。敢啓。傳曰。知道。
정조 10년
趙衍德。以漢城府言啓曰。臣於日昨入侍時。以皇壇望拜禮時。皇朝人及本朝忠臣子孫入參者。參考比年擧案。別單書入。俾爲定式事。親承下敎矣。臣退考本府擧案。則只有昨今年兩件。而應參諸人。旣無一定之規。其或參或否。亦復無常。故擧案之出入加減。年各不同。且以皇朝人言之。明昇。自中朝。流放於本國。有異甲申後遺民之東來者。而今乃混入。以本朝忠臣言之。槪以丙丁節義爲主。而丁卯殉難人。或在其間。同功一體。而或入或不入者。亦多有之矣。更考禮曹甲申忠良科。始行謄錄。則先朝下敎內。皇朝人孫及忠烈祠顯節祠忠臣之孫。勿論支嫡。一體許赴。今此入參人。似當以是爲正。而其後登是科者。不但爲忠烈顯節之後而已。則丙丁殉節之家。亦已竝赴者明矣。大要以見在擧案。恐不得爲定式。而存拔添減。非臣之所敢擅便。至若皇朝人之已入於禮曹甲申啓單。及祠忠臣之不入於昨今年擧案者。有不容不錄。故玆以兩年擧案與右項二條。分秩別單書入之意。敢啓。傳曰。知道。
정조 10년
趙衍德。以兵曹言啓曰。傳曰。初旣不當稟而稟。旋云拾得。當該坐直承旨。竝遞差。此是拜辭公事點下者。則身爲該房。申前不能微稟。以致生疎下位之替當。該房承旨罷職。院中有此無前之擧。常時檢飭之意。果安在哉。都承旨爲先從重推考。旣關私律。亦係國綱。本事。令兵判嚴査草記事。命下矣。省記呈納時。在院各房書吏姜錫龜朴在默韓聖麟金道興韓守訥李仁大等及啓下公事捧受書吏金宗烒。竝爲捉入。反覆究問。則錫龜所告內。以爲同副承旨。廳坐捧納省記時。兵房書吏李仁大來言曰。巡將單子。獨爲不下。省記。不得循例入啓云。故果以此意。告于承旨。以爲微稟後。及其司謁出來時。以擧行書吏。與金道興。立于廳上之際。使令趙景得。忽言廳底有公事紙云。故使之拾來考見。則果是巡將單子。仍納于承旨云。韓守訥所告內。以爲渠以上直書吏。聞監軍單子則已下。而巡將單子則過申不下。方切企待之際。忽聞拾得之語。出來見之云。韓聖麟所告內。以爲渠以禮房公事之書役。不得參見云。朴在默所告內。以爲渠以入侍承旨陪吏。閤門待令。初未與聞云。李仁大所告內。以爲公事十六度金宗烒。受來於別監。分給於各房。而兵房所來。爲三張。而其中無巡將單子。故問于宗烒。則答曰。吾則不知。問于別監延景斗爲宜云。故適因他別監禹範出來。問曰。巡監軍單子。例爲竝下。而巡將單子之尙今不下。或有遺漏於公事廳而然耶。爾其搜覓云爾。則答曰寧有遺漏之理云。金宗烒所告內。以爲己未午初啓下公事。十六度。別監來傳。故果爲捧受。仍卽分房。而兵房公事三度。傳給于李仁大處。則仁大以爲巡將單子之獨爲不下。其何故耶。答曰。依別監所傳取來而已。未下與否。問于別監延景斗爲宜云。而到今思之。當初與受之之際。不能審愼。以致落漏之境。百爾思量。他無致疑之處。論其罪犯。萬死無惜云矣。以各人等所告推之。則當初公事受之者。卽金宗烒也。仁大處傳之者。亦宗烒也。兵房公事分授中。初無巡將單子。始因該吏李仁大之言而覺得。則見漏於宗烒受來之時明矣。晩後拾得之處。卽是午初與受之地。論其度數。別監之所傳。爲十六度而渠亦曰十六度捧受云。則其與其受。數不差錯。巡將單子之亦在其中而閪失。推此可知。莫重啓下公事之當初遺失。勿論有情無情。無他推諉之處。其在懲後之道。合施重律。書吏金宗烒。令攸司。從重嚴勘。何如。傳曰。事甚䵝䵢。有難遽決。卿與前都承旨及入直參議郞官合坐。更加査實。待究竟。指一草記。當該別監。亦爲捉致頭面可也。
정조 10년
禮曹啓目粘。長興府文道光妻權氏旌閭。置之。何如。判付啓。辦死於復讎之後。固卓然。何論年久與否。此讀書丈夫之所難爲。況婦女乎。似此貞節。寧忍泯沒。其在勵風俗聳瞻聆之道。不可不亟擧棹楔之典。卽令該道。分付邑倅。就長興權氏家。旌其閭。形止。使之報來後。狀聞爲良如敎。
정조 10년
刑曹啓目粘。安峽殺獄罪人李堰上裁敎白乎旀。李重喆段。參酌放送爲白乎旀。徐正道段。加刑定配之意。竝以分付道臣。何如。判付啓。道狀則欲置償命之科。曹啓則反屬貸死之律。未知於何的從兺不喩。法理之外。情狀絶悖。情理之外。亦關倫理。似此獄案。有難遽決。卿與亞三堂。更有意見。論理回啓爲良如敎。
정조 10년
刑曹啓目粘。通津殺獄罪人朴舜佐段。依前同推。期於得情爲白乎旀。通津府使朴晉陽。金浦郡守兪漢緯。竝依道臣狀請。施行爲白乎旀。係是朝官。竝移義禁府處之。何如。判付啓。此獄無論犯人之稱冤與否。與村漢勢均者。尋常鬪鬨。大有間焉。雖以朝家審恤之意。有難遽付生議。依回啓施行。檢官拿處事。亦依施爲良如敎。
정조 10년
刑曹啓目粘。三登殺獄罪人尹亨富。更加嚴覈。期於得情。論理狀聞後稟處。何如。判付啓。遲待在逃之永世。欲決在囚之亨富。亨富之瘐斃獄中。固無疑。大抵永世。卽丐乞不自存之類。至今生在。亦不可必。以此以彼。此獄。但當考文案決折。更令道伯。除尋常親執按閱。求諸面稽言聽。參以輿論物情。別具意見。論理狀聞事。分付爲良如敎。
정조 10년
刑曹啓目粘。長鬐殺獄罪人張小斤。上裁。何如。判府。啓成獄五年。換定元犯。在所愼審。更令新道伯。參考獄案。因樣物情。具意見狀聞後稟處爲良如敎。
정조 10년
刑曹啓目粘。祥原殺獄罪人李甲得。各別同推。期於得情。蘇召史誣訴瀆撓之罪。亦爲嚴懲之意。分付。何如。判付啓。當初措辭判下。出於重名分之意。而道啓旣如此。依前同推。期於得情事。分付爲良如敎。
정조 10년
刑曹啓目粘。瑞山寡女。侵斥訟官。誣稱惡刑之罪。令道臣。參量勘處。何如。啓依回啓施行爲有矣。李若采等。令道臣。除尋常親執嚴刑後。各別重繩爲旀。此胡大事。至於再煩上徹。此無他。當初行査。未免容護而然。民習之猥屑。姑捨是。外邑擧行之慢忽。極爲駭然。不可以本事之出於訟女之口。置而不論。當該査官。令道臣。指名現告後。自本曹。草記論罪。可也。
정조 10년
刑曹啓目粘。古阜殺獄罪人官婢得伊。依前同推。期於取服。何如。判付啓。道啓旣以失刑爲小。傷伶爲大爲言。在朝家敦風俗。重民命之道。烏可不從施。此囚乙良。令道臣。加刑一次。酌決事分付爲良如敎。
정조 10년
刑曹啓目粘。南原居擊錚人金圭完。依道臣狀請。使之考律嚴懲爲白乎旀。戊辰以後。當該府使身故人外。竝令道臣。指名現告。移義禁府處之。何如。判付啓。間因事故。尙未判下是如乎。昨夜聞前伯之說。大抵弊瘼則固有之。此則道伯存焉。自可矯革。不必上煩。朝家處分。査啓諸條中。亦不無疑晦之端。以此以彼。不足更事査閱。此啓目勿施。令道臣。從便決給。俾無更訴之弊。
정조 10년
刑曹啓目粘。罪人奴得福。亦誣告上典。欲爲成獄。情節旣已箇箇承服。依例結案取招後稟處。何如。判付。啓後坐起時。具格啓聞爲良如敎。
정조 10년
刑曹啓目粘。罪人李奎景等。竝只仍配之意。分付道臣。何如。判付啓。依前下敎。擧行爲良如敎。
정조 10년
刑曹啓目粘。平壤殺獄罪人康貴同。依前同推。期於得情之意。分付道臣。何如。判付啓依回啓。施行爲良如敎。
정조 10년
刑曹啓目粘連。殺獄罪人鄭益漢。依狀請。各別嚴訊。期於取服。何如。判付啓。殺死者。幸逭償命。無以慰幽菀。況旀此獄段。痕損如彼其狼藉。參證若是其分明。而然猶付之審恤之科。不嫌其頻複。庚子冬已行査矣。甲辰春。又審理矣。椎打轉爲痕損。縛置仍成參證乙仍于。不得已姑令依前同推是如乎。昨秋又因其妻之上言。更令行査之狀。入啓之後。經歲留中。尙未判下。蓋欲求生必死。起疑於無疑也。上言中三條稱冤之端。雖甚無據。亦似有理。其叔光會。雖無參涉之跡。往見於未死之前。則安知無下手之擧乎。此一可疑也。作凶流血云云。內腫內潰云云。明知出於發明之遁辭。而反考各人供招。未可謂之十分端的。此二可疑也。卽此除良。法理自法理。情理自情理。一或放過。均爲干和。纔見益漢妻原情。至于今爲之。絶惻燕爾。未踰數朔。夫爲一律重囚。今至八年之久是隱則不待其矣再度鳴冤。而茹冤含痛。可以推知。若使益漢。經斃於栲掠之時。則是法理情理。兩無所伸。而干和又自爾矣。朝家不忍爲此。且況兩條疑端。抑或爲一分傅輕之階梯。然則法理較情理。自有輕重之殊。王政所先。莫急於人倫。失刑之嘆。有不足恤。龍仁縣殺獄罪人鄭益漢。身乙。令道臣。捉致營庭加刑一次。待栲訊限滿。減死定配。上言是置。李召史段。同時招致。曉諭判付辭意放送。擧行形止。仍令狀聞事。分付爲良如敎。
정조 10년
趙衍德啓曰。新除授持平朴載淳。時在忠淸道陰城地。持平高宅謙。時在全羅道昌平地。司諫院大司諫李鼎揆。時在慶尙道慶州地。司諫許晊。時在京畿振威地。請竝斯速乘馹上來事下諭。
정조 10년
副應敎臣趙弘鎭。校理金啓洛等。伏以。卽伏聞巡監軍單子。朝前已下。而政院。漫無省覺。至有申後更稟之擧。噫。巡警干掫。何等申嚴。啓下文書。亦係莫重。而職在出納之地。罔念審愼之意。初不照察。矇然煩稟者。其爲事面之驚駭。非比尋常之做錯。藉曰。下吏慢忽。致此抛置遺忘之境。苟能隨事提飭。着意句檢。則擧行之顚錯。豈至於斯哉。事未前聞。大關後弊。臣等謂當該承旨。亟命譴削。在院諸承旨。竝施譴罷之典。斷不可已也。取進止。答曰。省箚具悉。堂箚體段。何等嚴重。而似此微事。深夜呈箚。惜乎。其擧措之率爾。爾等胡不念此。承宣事譴削譴罷之請。俱過矣。然亦不可强令察任。在院承旨。竝遞差。
정조 10년
承旨前望單子入之。李崇祜黃昇源趙尙鎭落點。答姜忱疏曰。省疏具悉。已諭矣。爾其勿辭察職。原疏未下
정조 10년
丙午十一月初八日申時。上御重熙堂。同副承旨入侍時。同副承旨李東郁。記事官金孝建尹行任李相璜。以次進伏訖。上命書傳敎曰。初旣不當稟而稟。末云拾得。當該坐直承旨。竝遞差。此是拜辭公事點下者。則身爲該房。申前不能微稟。以致生疎下位之替當。該房承旨罷職。院中有此無前之擧。常時檢飭之意。果安在哉。都承旨爲先從重推考。旣關師律。亦係國綱。本事。令兵判嚴査草記。命退。承史以次出。
정조 10년
丙午十一月初八日申時。上御重熙堂。右副承旨入侍時。右副承旨洪仁浩。記事官金孝建尹行任李相璜。以次進伏訖。命書傳敎曰。明日欲行次對。以孝烈抄啓別單。方令禮堂。就議于卿。其間似未考閱。再明慈殿誕辰相値。次對三四明間。欲爲之。候班勿爲來參事。待開門。遣史官。傳諭于領議政。又命書傳敎曰。承旨前望單子入之。待下批牌招推移入直。命退。承史以次出。
정조 10년
行都承旨李崇祜坐。行左承旨金憙坐。行右承旨黃昇源坐直。左副承旨李祖承坐直。右副承旨洪仁浩坐。同副承旨趙衍德坐。注書金孝建仕一員未差。假注書金祖淳仕直。事變假注書張錫胤仕。
정조 10년
李祖承啓曰。大司憲李度默。執義宋銓。掌令姜忱未肅拜。掌令李庚運陳疏入啓。持平朴載淳高宅謙。俱在外。監察茶時之意。敢啓。傳曰。知道。
정조 10년
以左副承旨趙尙鎭牌不進罷職傳旨。傳于趙衍德曰。許遞。前望單子入之。待下批牌招。
정조 10년
洪仁浩啓曰。事變假注書高克忠。身病猝重。勢難察任。今姑改差。何如。傳曰。允。
정조 10년
高克忠改差。代以張錫胤爲事變假注書。
정조 10년
以副修撰尹光普牌不進罷職傳旨。傳于李祖承曰。只推。
정조 10년
傳于趙衍德曰。右副承旨與刑曹郞廳入侍。
정조 10년
傳于李祖承曰。右承旨馳詣宗廟。奉審以來。
정조 10년
李祖承啓曰。吏曹假郞廳來言。臺諫有闕。政事取稟。傳曰。當日爲之。兩司有情勢人員。竝許遞。今日政差出。玉堂番次苟艱。在外及未肅拜人員。亦爲許遞。
정조 10년
李祖承。以弘文館言啓曰。本館下番。姑降入直。事甚未安。今日政新除授玉堂。竝待下批。仍卽牌招。以爲推移入直之地。何如。傳曰。允。
정조 10년
有政。吏批。判書李在簡進。參判未差。參議李集斗病。行右承旨黃昇源進。以李秉模爲吏曹參判。洪檢爲大司憲。趙錫穆爲執義。成鼎鎭爲掌令。柳匡天爲獻納。韓商新姜碩龜爲正言。沈樂洙爲校理。洪聖淵爲副校理。李羽晉爲修撰。洪義浩爲副修撰。尹師國爲兵曹參判。尹承烈爲刑曹參判。尹塾爲知敦寧。具㢞爲右尹。金遇國爲兵曹正郞。高廷煥爲重林察訪。旌義縣監李甲龍仍任事。承傳。
정조 10년
兵批。判書金履素病。參判未差。參議柳誼病。參知李頤祥入直進。右副承旨李祖承進。副司直單李聖圭沈豐之尹師國趙尙鎭徐鼎修李亨元權朴天行朴天衡李敬一李東郁洪義榮。
정조 10년
傳于黃昇源曰。坐直承旨入侍。
정조 10년
李祖承。以奎章閣言啓曰。明日奎章閣大奉審。時原任閣臣。當爲備員進參。而原任直閣徐龍輔。方在罷散中。何以爲之。敢稟。傳曰。敍用。令該曹口傳付軍職。
정조 10년
洪仁浩。以兵曹意啓曰。新除授文臣兼宣傳官曺允大。在外未肅拜。侍衛之任。不可允曠。今姑改差。何如。傳曰。允。
정조 10년
洪仁浩。以兵曹言啓曰。本曹草記批旨內。事甚䵝䵢。有難遽決。卿與前都承旨及入直參議郞官合坐。更加査實。待究竟指一草記。當該別監。亦爲招致頭面可也事。命下矣。臣等與前都承旨臣沈豐之。會坐一處。更加各別詳査。而當初啓下公事。持來別監延景斗。與捧受政院書吏金宗烒。使之頭面。則延景斗之十六度傳授。金宗烒之依此數捧受。彼此所告。如出一口。則巡將單子之亦在其中。灼然可知。此必是與受之際。落漏之致矣。巡監軍單子。旣是同入同下之公事。則巡將單子之獨漏於公事廳。決無其理。且巡監軍單子。旣在十六度都數之中。若無此一度。則當爲十五度矣。金宗烒。旣以十六度捧受。丁寧爲言。則其所落漏之罪。在於宗烒。不在於別監。身爲院吏。其所擧行。萬萬駭痛。移送秋曹。照法嚴勘。何如。傳曰。允。
정조 10년
李祖承。以觀象監領事提調意啓曰。在前日月食。在於日未出前。或日入後。則例有登高看望。放火箭救食矣。去六月十六日望食。以依例看望之意。草記是白乎。則放火箭一款置之事。命下矣。今月十五日曉。望月食時。食旣食甚。在於日出後。則事當依例登高看望是白乎矣。旣有前日置之之命。故今番段置。不爲登高看望之意。敢啓。傳曰。此後月食。如値天明後日暮前。則放火箭一款除之。定式施行。日食。準此例爲之可也。
정조 10년
李祖承。以司譯院都提調提調意啓曰。漢學訓長。卽官生訓誨之任也。今方有闕。以堂上譯官李瀷差定。依例付祿。使之各別勸課。何如。傳曰。允。
정조 10년
李祖承。以刑曹言啓曰。因兵曹啓辭。巡監軍單子落漏之政院書吏金宗烒。照律嚴勘事。命下矣。取考律文。則大明律公式條有曰。凡遺失制書者。杖九十徒二年半矣。金宗烒。依此律決杖九十後。黃海道鳳山郡。徒二年半定配所。卽爲押送之意。敢啓。傳曰。知道。
정조 10년
李祖承。以刑曹言啓曰。猥濫擊錚罪人冶匠李春世。照法嚴治事。命下矣。取考律文。則大典通編訴冤條有曰。事係微細。可呈該司。而冒濫上言。事理重者。依上書詐不以實律論。杖一百徒三年。狀頭李春世。以雜鐵廛人亂廛事。冒濫天聽。罪依此律。決杖一百後。徒三年。定配於原春道洪川縣。卽爲押送之意。敢啓。傳曰。知道。
정조 10년
刑曹啓目粘。罪人富平居賓大興。依道啓各別嚴刑。期於取服。其弟大山。誣罔上言之罪。亦令道臣。參酌懲治。何如。判付啓。欲奸計未行。尙異於行奸之未成。況此本事。亦未可謂欲奸。原公事經歲留中。許久滯囚。足懲其强暴之習。苟欲勘律。律無可施兺不喩。似此䵝䵢之事。付之疑晦之科。不害爲方便之政。賓大興身乙。申飭邑宰。各別治罪放送事。分付道臣爲良如敎。
정조 10년
丙午十一月初九日辰時。上御重熙堂。同副承旨入侍時。同副承旨趙衍德。記事官金孝建尹行任李相璜。以次進伏訖。上曰。昨日院吏事。已爲査得否。衍德曰。似是院吏所爲。故兵曹草記。以此捧供云矣。上曰。刑曹郞廳。使之待令。命退。諸臣以次出。
정조 10년
丙午十一月初九日巳時。上御重熙堂。右副承旨入侍時。右副承旨洪仁浩。假注書金祖淳。記事官尹行任李相璜。以次進伏訖。上曰。刑曹郞廳。使之入侍。賤臣承命出。與刑曹正郞李亨正。佐郞趙應鎭偕入進伏。上曰。秋曹決獄錄。修正之役。曾付鄭大容趙重鎭矣。大容則登第。重鎭則作宰。伊後無繼修者。今命爾二人。須各考例詳錄。限外任前。着意修正以入。可也。上命仁浩曰。刑曹郞廳。旣承下敎檢擧修入。則承旨依前爲之也。仍命退。諸臣以次退出。
정조 10년
丙午十一月初九日酉時。上御重熙堂。坐直承旨入侍時。左副承旨李祖承。假注書金祖淳。記事官尹行任李相璜。以次進伏訖。命讀公事。祖承讀奏。命書啓目判付及草記批答訖。上曰。觀象監草記。還爲出給。使之改入。可矣。仍命退。承史以次退出。
정조 10년
行都承旨李崇祜坐。行左承旨金憙內閣進。行右承旨黃昇源坐。左副承旨李祖承坐直。右副承旨洪仁浩坐直。同副承旨李集斗坐。注書金孝建仕直一員未差。假注書金祖淳仕。事變假注書張錫胤仕。
정조 10년
洪仁浩啓曰。備邊司郞廳來言。今日賓廳日次。而以王大妃殿誕日問安相値。不得來會云矣。敢啓。傳曰。知道。
정조 10년
黃昇源啓曰。大司諫洪檢未肅拜。掌令李庚運疏批未下。執義趙錫穆。掌令成鼎鎭。持平朴載淳高宅謙。俱在外。監察茶時之意。敢啓。傳曰。知道。
정조 10년
傳于洪仁浩曰。次對明日來會。
정조 10년
傳于李崇祜曰。同副承旨許遞。前望單子入之。待下批。牌招察任。
정조 10년
李崇祜啓曰。假注書金祖淳。身病猝重。勢難察任。今姑改差。何如。傳曰。允。
정조 10년
假注書望金祖淳改差。代洪樂貞張錫胤尹行喆。
정조 10년
洪仁浩啓曰。明日次對。兩司當爲進參。除在外疏批未下外。未肅拜人員。竝待開門牌招。何如。傳曰。允。
정조 10년
傳于洪仁浩曰。吏曹參議前望單子入之。待下批牌招察任。
정조 10년
以兪漢緯囚單子。傳于洪仁浩曰。係是尤甚邑。守令考律。以草記勘放。
정조 10년
丙午十一月初十日辰時。上御重熙堂。禮房承旨入侍時。左副承旨李祖承。記事官金孝建尹行任李相璜。以次進伏訖。上命書刑曹草記判付訖。上曰。刑曹郞廳發牌。使之聽傳敎。可也。命退。承史以次出。
정조 10년
行都承旨李崇祜坐。行左承旨金憙傳旨未下。行右承旨黃昇源坐。左副承旨李祖承坐。右副承旨洪仁浩坐直。同副承旨李集斗坐直。注書金孝建仕一員未差。假注書洪樂貞仕直。事變假注書張錫胤仕。
정조 10년
李崇祜啓曰。漢城府右尹具㢞。除拜後過三日不爲出肅。依定式。推考警責。仍卽牌招。何如。傳曰。允。
정조 10년
又啓曰。左承旨金憙。今日不爲仕進。卽爲牌招。何如。傳曰。允。
정조 10년
承旨黃昇源啓曰。大司憲洪檢。掌令成鼎鎭牌不進。掌令李庚運疏批未下。執義趙錫穆。持平朴載淳高宅謙俱在外。監察茶時之意。敢啓。傳曰。兩司在外及未肅拜人許遞。今日政。以在京無故人差出。與違牌諸臺。待下批牌招。
정조 10년
傳于李崇祜曰。禮房承旨。持孝烈別單入侍。
정조 10년
黃昇源啓曰。卽者義禁府都事來言。時囚罪人兪漢緯。考律以草記勘放事命下。而判義禁金魯鎭。呈辭受由。次堂。例不得擧行云。何以爲之。敢稟。傳曰。許遞。今日政差出。
정조 10년
洪仁浩。以禮曹言啓曰。傳曰。式年孝烈抄啓。一依署經例就議大臣後。入侍裁決。謹遵先朝受敎爲之。而今年則春初抄啓之後。間因事故。尙今留中。而不可踰此歲。近日極寒。有難終日登筵稟處。元別單還下禮堂。就議領相家。分等之中。如有可以附陳意見者。以大臣意。自本曹草記事。命下矣。依聖敎。就議于領議政金致仁。則以爲京外孝烈人分等。別無他意見。而其中孝子旌閭秩。原州贈持平許浣。旣以孝行贈職。不可疊施旌閭之典。開城府故士人梁顯孟。降置贈職爲宜。贈職秩。東部故通德郞權敞。廣州故五衛將李楷。降置復戶爲宜。南部贈參判柳澐。旣以孝行贈職。不可疊贈。復戶秩。公山故學生崔道觀等。四兄弟竝入似濫。只道觀迪觀。先爲復戶爲宜。烈女復戶秩。積城良人崔壽煥妻崔召史。旌閭爲宜云矣。元別單。旣已就議。還爲入啓。而大臣意見處。各其人名字上。付標以入之意。敢啓。傳曰。知道。依領相議施行。令政院。捧傳旨。仍令今日政。下批。可也。
정조 10년
爲政。吏批。判書李在簡。參議金載瓚。竝牌不進。參判李秉模進。啓曰。判書李在簡。參議金載瓚。竝牌招不進。小臣獨政未安。何以爲之。敢稟。傳曰。仍爲之。
정조 10년
以朴天行爲大司諫。姜彝正爲執義。朴廣源爲司諫。鄭晩錫宋翼孝爲持平。李秀夏爲獻納。申馥爲副修撰。金致仁爲司譯都提調。金致仁爲宗廟都提調。金致仁爲御營都提調。李在協爲判義禁。韓光植爲兵曹正郞。故縣監李之老。贈戶曹參議。折衝安如衡。贈右尹例兼。學生沈壽星。贈持平。鄭源仁贈持平。沈克賢具舜相沈健永李伯英閔東亮趙榮遠。以上贈戶曹佐郞。梁顯孟贈掌樂主簿。以上孝行卓異贈職事。承傳。
정조 10년
兵批。副護軍單曺允大宋銓姜忱。副司直單李度默趙衍德姜彝正趙濟魯。副司果單李鼎德尹光普。
정조 10년
洪仁浩啓曰。時囚罪人兪漢緯。考律以草記勘放事。命下矣。新除授判義禁李在協。卽爲牌招。何如。傳曰。允。
정조 10년
李集斗啓曰。判義禁李在協牌不進推考傳旨。今方捧入。而時囚罪人兪漢緯。考律以草記勘放事。命下。而如是違牌。不卽擧行。事甚未安。更卽牌招。何如。傳曰。允。
정조 10년
李集斗啓曰。判義禁李在協再牌不進。推考傳旨。今方捧入。而時囚勘放命下之後。連事違召。終不擧行。事體所在。極爲未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
以吏曹參議金載瓚牌不進罷職傳旨。傳于洪仁浩曰。只推。
정조 10년
傳于李崇祜曰。召對爲之。
정조 10년
李集斗啓曰。掌令李庚運疏批已下。一體牌招。何如。傳曰。允。
정조 10년
以掌令成鼎鎭牌不進罷職傳旨。傳于黃昇源曰。只推。
정조 10년
洪仁浩。以兵曹言啓曰。羽林衛將鄭忠達。身病猝重。旬月之內。無望供職。呈狀乞遞。宿衛領軍之將。不可久曠。今姑改差。何如。傳曰。允。
정조 10년
掌令成鼎鎭啓曰。當此合辭方張之時。他不假顧。冒沒出肅。而臣曾經郵職。尙在解由未出中。豈可晏然於臺次乎。請命遞斥臣職。答曰。解由勿拘。勿辭。亦勿退待。
정조 10년
持平宋翼孝啓曰。臣於月前。待罪諫院時。以島配罪人崔光泰金天欽等。特放之命。不勝憂慨之忱。略陳短章。誠意淺薄。未蒙批下。滿心慙悚。久而彌切。及叨見職。合辭方張。他不暇顧。冒沒出肅。揆以臺體。勢難仍冒。請命遞斥臣職。答曰。勿辭。亦勿退待。
정조 10년
吏曹參議金載瓚疏曰。伏以。臣之空疎謭劣。百無一長。固已天鑑之所俯燭。而謬蒙拂拭。猥叨寵靈。世所稱淸銜華貫。歷颺殆盡。遂躋下大夫之列矣。恩深眷隆。雖切感隕之忱。才疎識蔑。未效涓露之補。自知負愧。以榮爲懼。噫。臣之不才。凡於小大官職。實無一當。而至若銓選重任。尤不可擬。儱侗而無鑑別之才。鈍滯而無稱停之智。則雖欲佐貳僚寀。與聞政注。無負其職責。決知其行不得矣。臣於年前。忝叨銓郞。一番冒出。便致僨誤。雖蒙聖度包荒。得免大何。自訟辜負。尙切惶愧。郞官是一執筆之任。猶尙如此。況此見職。爲任之重。視郞官不啻十百懸者耶。且念銓選之職。與廟堂有關聯者。權衡人物而取舍之者。銓選之職也。區別賢愚而進退之者。廟堂之任也。臣父方在廟堂。而又使臣處於銓選。則不但臣私義之有妨。在朝家事體。亦豈不大有所傷乎。日前恩除旋蒙遞移。竊自幸慈覆之天。曲賜體諒。今玆之命。又何爲而至哉。召牌迫暮。衷懇莫暴。蒼皇嚴畏。進退維谷。雖不得不冒沒出肅。而因夤蹲冒。晏然行公。決非臣義分之所敢出也。且臣母病方添。以輪行毒感。症形沈劇。氣息凜綴。以此情私。實無離捨供仕之望。伏乞天地父母。俯垂鑑憐。亟賜遞改。仍命選部。勿復擬臣於是職。以便救護。千萬幸甚。臣無任云云。傳曰。疏尾雖請救護。全篇宗旨。不過是格外嫌避之說也。領相筵奏。旣出擧條。則尤豈可唐突冒陳。原疏還給。此後三詮。無論李時秀與金載瓚。無或更以此事引義事。嚴飭。